LIETUVOS RESPUBLIKOS SVEIKATOS APSAUGOS MINISTRAS

ĮSAKYMAS

DĖL ODONTOLOGIJOS PRAKTIKOS IR BURNOS PRIEŽIŪROS PRAKTIKOS LICENCIJAVIMO TAISYKLIŲ IR ODONTOLOGŲ IR BURNOS PRIEŽIŪROS SPECIALISTŲ PROFESINĖS KVALIFIKACIJOS TOBULINIMO REIKALAVIMŲ APRAŠO PATVIRTINIMO

2020 m. balandžio 9 d. Nr. V-791

Vilnius

Vadovaudamasis Lietuvos Respublikos sveikatos sistemos įstatymo 61 straipsnio 1 dalies 5 punktu, Lietuvos Respublikos odontologijos praktikos įstatymo Nr. I-1246 pakeitimo įstatymo 3 straipsnio 2 ir 3 dalimis, Lietuvos Respublikos odontologijos praktikos ir burnos priežiūros praktikos įstatymo 5 straipsnio 4 dalimi ir 12 straipsnio 2 punktu, siekdamas odontologų ir burnos priežiūros specialistų licencijavimo funkcijų tęstinumo ir administracinės naštos mažinimo odontologams ir burnos priežiūros specialistams bei užtikrinti Valstybinei akreditavimo sveikatos priežiūros veiklai tarnybai prie Sveikatos apsaugos ministerijos pavestas funkcijas:

1. Tvirtinu pridedamus:

1.1. Odontologijos praktikos ir burnos priežiūros praktikos licencijavimo taisykles;

1.2. Odontologų ir burnos priežiūros specialistų profesinės kvalifikacijos tobulinimo reikalavimų aprašą.

2. Pavedu įsakymo vykdymą kontroliuoti viceministrui pagal veiklos sritį.

3. Pripažįstu netekusiais galios:

3.1. Lietuvos Respublikos sveikatos apsaugos ministro 2004 m. rugsėjo 6 d. įsakymą Nr. V‑624 „Dėl Odontologijos praktikos licencijavimo taisyklių patvirtinimo“ su visais pakeitimais ir papildymais;

3.2. Lietuvos Respublikos sveikatos apsaugos ministro 2004 m. spalio 11 d. įsakymą Nr. V‑700 „Dėl Burnos priežiūros specialistų praktikos licencijavimo taisyklių patvirtinimo“ su visais pakeitimais ir papildymais.

4. Nustatau, kad:

4.1. Lietuvos Respublikos odontologų rūmai iki 2020 m. gegužės 4 d. Valstybinei akreditavimo sveikatos priežiūros veiklai tarnybai prie Sveikatos apsaugos ministerijos (toliau – Tarnyba) perduoda šiuos dokumentus ir savo informacinėje sistemoje kaupiamus elektroninius duomenis:

4.1.1. duomenis apie odontologus ir burnos priežiūros specialistus (vardą, pavardę, asmens kodą, telefono numerį, el. pašto adresą), kurių licencijų galiojimas nėra sustabdytas ar panaikintas, duomenis perduodant .xlsx formatu ar kitu su Tarnyba suderintu formatu;

4.1.2. duomenis apie teismo sprendimo pagrindu panaikintas odontologų ir burnos priežiūros specialistų licencijas, jei teismo sprendimas yra galiojantis, nurodant teismo pavadinimą, sprendimo datą, numerį, duomenis perduodant .xlsx ar kitu su Tarnyba suderintu formatu;

4.1.3. duomenis apie 2014-01-01–2020-04-30 vykusius tobulinimosi renginius, kurių organizatoriai ar vykdytojai buvo Lietuvos Respublikos odontologų rūmai ir kurių programos nebuvo įrašytos į Privalomojo sveikatos draudimo informacinės sistemos „Sveidra“ asmens sveikatos priežiūros, odontologijos praktikos ir farmacijos specialistų bei spaudų, asmens sveikatos priežiūros, odontologinės priežiūros (pagalbos) įstaigų ir vaistinių licencijų administravimo bei apskaitos posistemę, nurodant renginio pavadinimą, tobulinimo programos organizatorių (-ius), renginio datą, tikslinę grupę, suteikiamą valandų skaičių (išskiriant suteikiamą valandų skaičių privalomomis temomis pagal tikslinę grupę), duomenis perduodant .xlsx ar kitu su Tarnyba suderintu formatu;

4.1.4. duomenis apie 2014-01-01–2020-04-30 odontologų ir burnos priežiūros specialistų įvykdytą kvalifikacijos tobulinimąsi, nurodant kiekvieno odontologo ir burnos priežiūros specialisto išklausyto kvalifikacijos tobulinimo renginio pavadinimą, renginio datą, tikslinę grupę, suteiktą valandų skaičių (išskiriant suteiktą valandų skaičių privalomomis temomis pagal tikslinę grupę), jei nebuvo išduoti renginio dalyvio pažymėjimai, duomenis perduodant .xlsx ar kitu su Tarnyba suderintu formatu;

4.1.5. odontologų ir burnos priežiūros specialistų, kurie kreipėsi dėl licencijos išdavimo, licencijos galiojimo sustabdymo panaikinimo, licencijos patikslinimo, pateikė dokumentus apie profesinės kvalifikacijos tobulinimą ir odontologijos ar burnos priežiūros praktiką ir jų pateiktų dokumentų vertinimas nebuvo užbaigtas, licencijavimo dokumentų bylas;

4.1.6. odontologų ir burnos priežiūros specialistų, kurių licencijos galiojimas yra sustabdytas, licencijavimo dokumentų bylas.

4.2. Kaip privalomas odontologų ir burnos priežiūros specialistų profesinės kvalifikacijos tobulinimas pripažįstamas ir toks odontologų ir burnos priežiūros specialistų profesinės kvalifikacijos tobulinimas, kuris iki 2020 m. gegužės 1 d. buvo vykdytas pagal programas, suderintas tik su Lietuvos Respublikos odontologų rūmais, bet nesuderintas Lietuvos Respublikos sveikatos apsaugos ministro 2011 m. birželio 28 d. įsakymo Nr. V-645 „Dėl Sveikatos specialistų tobulinimo programų derinimo taisyklių ir Tobulinimo programų vertinimo komisijos nuostatų patvirtinimo“ nustatyta tvarka.

4.3. 2020 m. lapkričio 1 d. įsigalioja tokia šiuo įsakymu patvirtinto Odontologų ir burnos priežiūros specialistų profesinės kvalifikacijos tobulinimo reikalavimų aprašo:

4.3.1. 5 punkto redakcija:

„5. Odontologo profesinės kvalifikacijos privalomojo tobulinimo trukmė – ne mažiau kaip po 120 val. kas 5 metai, kurių dalį turi sudaryti tobulinimasis pagal atitinkamas programas, nurodytas Sveikatos priežiūros ir farmacijos specialistų profesinės kvalifikacijos tobulinimo ir jo finansavimo tvarkos, patvirtintos Lietuvos Respublikos sveikatos apsaugos ministro 2002 m. kovo 18 d. įsakymu Nr. 132 „Dėl Sveikatos priežiūros ir farmacijos specialistų profesinės kvalifikacijos tobulinimo ir jo finansavimo tvarkos“, (toliau – Tvarka) priede „Specialistų profesinės kvalifikacijos privalomojo tobulinimosi tikslinių programų sąrašas“, arba tobulinimo trukmė turi būti proporcinga metų skaičiui, t. y. vidutiniškai po 24 val. kasmet, skaičiuojant nuo odontologijos praktikos licencijos (toliau – OP licencija) išdavimo dienos, jei odontologas turi OP licenciją, arba nuo dienos, kai sueina dveji metai po profesinės kvalifikacijos įgijimo dienos, jei odontologas, profesinę kvalifikaciją įgijęs prieš dvejus metus ar anksčiau, neturi OP licencijos, bet kreipiasi dėl jos išdavimo.“;

4.3.2. 6 punkto redakcija:

„6. Privalomojo tobulinimo kas 5 metus nuo licencijos išdavimo dienos dalį, ne mažesnę kaip po 2 val., turi sudaryti odontologo tobulinimasis privalomomis profesinės etikos ir burnos ligų profilaktikos temomis.“;

4.3.3. 10 punkto redakcija:

„10. Burnos higienisto profesinės kvalifikacijos privalomojo tobulinimo trukmė – ne mažiau kaip po 60 val. kas 5 metai, kurių dalį turi sudaryti tobulinimasis pagal atitinkamas programas, nurodytas Tvarkos priede „Specialistų profesinės kvalifikacijos privalomojo tobulinimosi tikslinių programų sąrašas“, arba tobulinimo trukmė turi būti proporcinga metų skaičiui, t. y. vidutiniškai po 12 val. kasmet, skaičiuojant nuo burnos priežiūros praktikos licencijos (toliau – BPP licencija) išdavimo dienos, jei burnos higienistas turi BPP licenciją, arba nuo dienos, kai sueina dveji metai po profesinės kvalifikacijos įgijimo dienos, jei burnos higienistas, profesinę kvalifikaciją įgijęs prieš dvejus metus ar anksčiau, neturi BPP licencijos, bet kreipiasi dėl jos išdavimo.“;

4.3.4. 11 punkto redakcija:

„11. Dantų techniko profesinės kvalifikacijos privalomojo tobulinimo trukmė – ne mažiau kaip po 60 val. kas 5 metai, kurių dalį turi sudaryti tobulinimasis pagal atitinkamas programas, nurodytas Tvarkos priede „Specialistų profesinės kvalifikacijos privalomojo tobulinimosi tikslinių programų sąrašas“, arba tobulinimo trukmė turi būti proporcinga metų skaičiui, t. y. vidutiniškai po 12 val. kasmet, skaičiuojant nuo BPP licencijos išdavimo dienos, jei dantų technikas turi BPP licenciją, arba nuo dienos, kai sueina dveji metai po profesinės kvalifikacijos įgijimo dienos, jei dantų technikas, profesinę kvalifikaciją įgijęs prieš dvejus metus ar anksčiau, neturi BPP licencijos, bet kreipiasi dėl jos išdavimo.“;

4.3.5. 12 punkto redakcija:

„12. Odontologo padėjėjo profesinės kvalifikacijos privalomojo tobulinimo trukmė – ne mažiau kaip po 50 val. kas 5 metai, kurių dalį turi sudaryti tobulinimasis pagal atitinkamas programas, nurodytas Tvarkos priede „Specialistų profesinės kvalifikacijos privalomojo tobulinimosi tikslinių programų sąrašas“, arba tobulinimo trukmė turi būti proporcinga metų skaičiui, t. y. vidutiniškai po 10 val. kasmet, skaičiuojant nuo BPP licencijos išdavimo dienos, jei odontologo padėjėjas turi BPP licenciją, arba nuo dienos, kai sueina dveji metai po profesinės kvalifikacijos įgijimo dienos, jei odontologo padėjėjas, profesinę kvalifikaciją įgijęs prieš dvejus metus ar anksčiau, neturi BPP licencijos, bet kreipiasi dėl jos išdavimo.“;

4.3.6. 15 punkto redakcija:

„13. Privalomojo tobulinimo kas 5 metus nuo BPP licencijos išdavimo dienos dalį, ne mažesnę kaip po 2 val., turi sudaryti burnos priežiūros specialisto tobulinimasis privalomomis infekcijų kontrolės, profesinės etikos ir burnos ligų profilaktikos temomis.“

4.4. Šis įsakymas įsigalioja 2020 m. gegužės 1 d.

Sveikatos apsaugos ministras	Aurelijus Veryga

PATVIRTINTA

Lietuvos Respublikos sveikatos apsaugos ministro 2020 m. balandžio 9 d.

įsakymu Nr. V- 791

ODONTOLOGIJOS PRAKTIKOS IR BURNOS PRIEŽIŪROS PRAKTIKOS LICENCIJAVIMO TAISYKLĖS

I SKYRIUS

BENDROSIOS NUOSTATOS

1. Odontologijos praktikos ir burnos priežiūros praktikos licencijavimo taisyklės (toliau – Taisyklės) nustato odontologijos praktikos ir burnos priežiūros praktikos licencijai (toliau – licencija) gauti reikalingus dokumentus, licencijos išdavimo, atsisakymo išduoti licenciją, jos galiojimo sustabdymo, galiojimo sustabdymo panaikinimo, galiojimo panaikinimo, licencijos duomenų patikslinimo tvarką, licencijuojamos veiklos sąlygų laikymosi priežiūros, papildomo profesinės kvalifikacijos tobulinimo, licencijų registravimo ir informacijos apie licencijas skelbimo tvarką.

2. Taisyklėse vartojamos sąvokos ir jų apibrėžtys:

2.1. pareiškėjas – fizinis asmuo, kuris ketina verstis odontologijos praktika ar burnos priežiūros praktika ir kreipiasi į Valstybinę akreditavimo sveikatos priežiūros veiklai tarnybą prie Sveikatos apsaugos ministerijos (toliau – Tarnyba), pateikdamas deklaraciją apie ketinimą verstis odontologijos praktika ar burnos priežiūros praktika (toliau – deklaracija) arba paraišką išduoti licenciją;

2.2.	licencijos turėtojas – odontologas ar burnos priežiūros specialistas, turintis Lietuvos Respublikos odontologijos praktikos ir burnos priežiūros praktikos įstatyme ir Taisyklėse nustatyta tvarka išduotą licenciją;

2.3. kitos Taisyklėse vartojamos sąvokos suprantamos taip, kaip jos apibrėžtos Odontologijos praktikos ir burnos priežiūros praktikos įstatyme ir Lietuvos Respublikos sveikatos apsaugos ministro patvirtintame Odontologų ir burnos priežiūros specialistų profesinės kvalifikacijos tobulinimo reikalavimų apraše.

3.	Lietuvos Respublikos Vyriausybės 2000 m. gruodžio 15 d. nutarimu Nr. 1458 „Dėl Konkrečių valstybės rinkliavos dydžių ir šios rinkliavos mokėjimo ir grąžinimo taisyklių patvirtinimo“ nustatyto dydžio valstybės rinkliava turi būti sumokėta iki deklaracijos pateikimo arba iki Taisyklių 13 punkte nurodyto licencijos išdavimo momento ir yra mokėjimo dieną galiojančio dydžio.

4. Tarnyba priima ir registruoja deklaracijas ir paraiškas išduoti licenciją ir licencijai gauti, licencijos duomenims patikslinti, licencijos galiojimui sustabdyti, licencijos galiojimo sustabdymui panaikinti, licencijos galiojimui panaikinti reikalingus dokumentus, formuoja ir saugo licencijavimo dokumentų bylas, tvarko duomenis, susijusius su licencijavimu. Pareiškėjų ir licencijos turėtojų asmens duomenys (įskaitant ir asmens kodą bei sveikatos duomenis) tvarkomi vykdant Odontologijos praktikos ir burnos priežiūros praktikos įstatyme ir Taisyklėse nustatytą odontologijos praktikos ir burnos priežiūros praktikos licencijavimą, įskaitant ir licencijuojamos odontologijos praktikos ir burnos priežiūros praktikos priežiūrą, siekiant užtikrinti odontologų ar burnos priežiūros specialistų teikiamų asmens sveikatos priežiūros paslaugų kokybę. Asmens duomenys tvarkomi laikantis 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) (OL 2016 L 119, p. 1) (toliau – Reglamentas (ES) 2016/679), Lietuvos Respublikos asmens duomenų teisinės apsaugos įstatymo ir kitų teisės aktų, reglamentuojančių asmens duomenų tvarkymą, ir saugomi Sveikatos priežiūros ir farmacijos specialistų praktikos licencijų registro nuostatuose, patvirtintuose Lietuvos Respublikos Vyriausybės 2005 m. birželio 23 d. nutarimu Nr. 690 „Dėl Sveikatos priežiūros ir farmacijos specialistų praktikos licencijų registro reorganizavimo ir Sveikatos priežiūros ir farmacijos specialistų praktikos licencijų registro nuostatų patvirtinimo“ (toliau – LICREG nuostatai), nustatytą terminą.

5. Tarnyba privalo įvertinti pareiškėjo bei licencijos turėtojo atitiktį odontologijos praktiką ir burnos priežiūros praktiką reglamentuojančių teisės aktų nustatytiems reikalavimams arba patvirtinti, kad yra pagrindas stabdyti ar naikinti licencijos galiojimą, remdamasi duomenimis, gautais iš pareiškėjo, licencijos turėtojo, kitų subjektų, ir atlikdama duomenų patikrinimą asmens ir dokumentų atitikties vertinimui naudojamuose registruose ir informacinėse sistemose arba pagrįsdama pateiktus duomenis kitais įrodymais. Iš pareiškėjo ir licencijos turėtojo neturi būti reikalaujama pateikti dokumentų ir (ar) informacijos, kuriuos pareiškėjas jau yra pateikęs Tarnybai, išskyrus tuos atvejus, kai pareiškėjo pateikti duomenys ir (ar) informacija pasikeičia, taip pat kuriuos, vadovaudamasi Lietuvos Respublikos viešojo administravimo įstatymo 3 straipsnio 8 punktu, gali gauti pati Tarnyba.

II SKYRIUS

DOKUMENTAI, KURIŲ REIKIA LICENCIJAI GAUTI

6. Pareiškėjas, kuris odontologo ar burnos priežiūros specialisto profesinę kvalifikaciją įgijo pastarųjų 2 metų laikotarpiu ir kurio įgytai profesinei kvalifikacijai netaikytinas kitoje Europos Sąjungos valstybėje narėje, Šveicarijos Konfederacijoje ar valstybėje, pasirašiusioje Europos ekonominės erdvės susitarimą (toliau – valstybė narė) įgytos profesinės kvalifikacijos pripažinimo procesas, Tarnybai pateikia deklaraciją apie ketinimą verstis odontologijos praktika (Taisyklių 1 priedas) arba deklaraciją apie ketinimą verstis burnos priežiūros praktika (Taisyklių 2 priedas), kuria deklaruoja atitiktį minėtiems reikalavimams bei Odontologijos praktikos ir burnos priežiūros praktikos įstatymo 5 straipsnio 6 dalyje nurodytoms licencijos išdavimo sąlygoms. Kartu su deklaracija pareiškėjas pateikia arba įsipareigoja per 30 dienų nuo deklaracijos pateikimo dienos pateikti dokumentus, nurodytus Taisyklių 7.4, 7.6 papunkčiuose, o jeigu pareiškėjas yra užsienietis, baigęs studijas Lietuvos Respublikoje, ir Taisyklių 7.2, 7.3 ir 7.7 papunkčiuose nurodytus dokumentus.

7.	Pareiškėjas, kuris odontologo ar burnos priežiūros specialisto profesinę kvalifikaciją įgijo prieš 2 metus ar anksčiau arba kurio įgytai profesinei kvalifikacijai taikytinas kitoje valstybėje narėje įgytos profesinės kvalifikacijos pripažinimo procesas, Tarnybai pateikia:

7.1.	užpildytą paraišką išduoti odontologijos praktikos licenciją (Taisyklių 3 priedas) arba užpildytą paraišką išduoti burnos priežiūros praktikos licenciją (Taisyklių 4 priedas);

7.2.	asmens tapatybę ir pilietybę patvirtinantį (-čius) dokumentą (-us), jei pareiškėjas yra užsienietis;

7.3.	dokumentą (-us), patvirtinantį (-čius) pareiškėjo teisę gyventi ir dirbti Lietuvos Respublikoje, jei pareiškėjas yra užsienietis;

7.4. dokumentą (-us), patvirtinantį (-čius), kad:

7.4.1. baigtos odontologijos ar burnos priežiūros studijos ir įgyta gydytojo odontologo ar burnos priežiūros specialisto profesinė kvalifikacija (pateikti nereikia, jeigu šis dokumentas yra registruotas Diplomų, atestatų ir kvalifikacijos pažymėjimų registre (toliau – DAKPR)) ir, jei studijos buvo baigtos užsienio valstybėje, dokumentą, patvirtinantį profesinės kvalifikacijos pripažinimą Lietuvos Respublikos reglamentuojamų profesinių kvalifikacijų pripažinimo įstatymo ir kitų teisės aktų, reglamentuojančių profesinių kvalifikacijų pripažinimą, nustatyta tvarka;

7.4.2. įgyta atitinkama gydytojo odontologo specialisto profesinė kvalifikacija (pateikti nereikia, jei šis dokumentas yra registruotas DAKPR) ir, jei kvalifikacija buvo įgyta užsienio valstybėje, dokumentą, patvirtinantį šio dokumento pripažinimą Lietuvos Respublikos reglamentuojamų profesinių kvalifikacijų pripažinimo įstatymo ir kitų teisės aktų, reglamentuojančių profesinių kvalifikacijų pripažinimą, nustatyta tvarka;

7.5.	dokumentą (-us), patvirtinantį (-čius), kad pareiškėjas tobulino profesinę kvalifikaciją Taisyklių, sveikatos apsaugos ministro patvirtinto Odontologų ir burnos priežiūros specialistų profesinės kvalifikacijos tobulinimo reikalavimų aprašo ir kitų sveikatos apsaugos ministro priimtų teisės aktų, reglamentuojančių asmens sveikatos priežiūros specialistų profesinės kvalifikacijos tobulinimą, nustatyta tvarka;

7.6.	medicininį pažymėjimą (forma Nr. 046/a „Medicininis pažymėjimas“, patvirtinta Lietuvos Respublikos sveikatos apsaugos ministro 2014 m. sausio 27 d. įsakymu Nr. V-120 „Dėl privalomų sveikatos statistikos apskaitos ir kitų tipinių formų bei privalomų sveikatos statistikos ataskaitų formų patvirtinimo“), kurio išvada patvirtintų, kad pareiškėjas neserga trukdančiomis verstis odontologijos ar burnos priežiūros praktika ligomis, kurių sąrašą nustato sveikatos apsaugos ministras. Šis dokumentas negali būti pateikiamas praėjus daugiau negu trims mėnesiams nuo jo išdavimo;

7.7.	dokumentą, patvirtinantį, kad pareiškėjo valstybinės kalbos mokėjimo lygis atitinka Lietuvos Respublikos Vyriausybės 2003 m. gruodžio 24 d. nutarimo Nr. 1688 „Dėl Valstybinės kalbos mokėjimo kategorijų ir jų taikymo tvarkos aprašo patvirtinimo“ reikalavimus;

7.8.	dokumentą (-us), patvirtinantį (-čius) ne trumpesnę kaip trejų metų teisėtą odontologijos praktiką ar burnos priežiūros specialisto praktiką per paskutinius penkerius metus iki paraiškos išduoti licenciją užregistravimo Tarnyboje dienos, jei pareiškėjas odontologijos praktika ar burnos priežiūros specialisto praktika verčiasi ar vertėsi užsienio valstybėje arba kreipiasi po licencijos galiojimo panaikinimo.

Dokumentu, patvirtinančiu odontologijos praktiką ar burnos priežiūros specialisto praktiką, laikytina originali darbdavio išduota pažyma arba kitas dokumentas, kuriame nurodyta, nuo kada ir iki kada, kokiu juridiniu pagrindu, pagal kokią profesinę kvalifikaciją dirbo ar dirba pareiškėjas. Jei odontologijos praktika ar burnos priežiūros specialisto praktika pareiškėjas verčiasi ar vertėsi užsienio valstybėje, būtina pateikti ir tos užsienio valstybės kompetentingosios institucijos ne anksčiau kaip prieš 12 mėnesių išduotą pažymą apie odontologijos praktikos ar burnos priežiūros specialisto praktikos teisėtumą.

8. Dokumentų, nurodytų Taisyklių 7.2–7.5, 7.7 papunkčiuose, pateikiamos kopijos turi būti patvirtintos notaro, konsulinio pareigūno, seniūno, pareiškėjo darbdavio, pareiškėjui atstovaujančio advokato arba atitinkamą dokumentą išdavusio juridinio asmens atstovo. Kopijų tvirtinti nereikia, jei dokumentai yra teikiami elektroninėmis priemonėmis per Lietuvos Respublikos paslaugų įstatyme nurodytą kontaktinį centrą arba prisijungus prie Sveikatos priežiūros ir farmacijos specialistų praktikos licencijų registro (toliau – LICREG).

9. Jei licencijai gauti pateikiami užsienio valstybėse išduoti dokumentai, jie turi būti pateikti išversti į lietuvių kalbą, o vertimas turi būti patvirtintas dokumentus išvertusio asmens (vertėjo) parašu nurodant, kad vertėjas yra įspėtas dėl atsakomybės pagal Lietuvos Respublikos baudžiamojo kodekso 235 str. už melagingą ar žinomai neteisingą vertimą.

10. Pareiškėjas dokumentus licencijai gauti pateikia tiesiogiai kreipdamasis į Tarnybą, per atstumą, elektroninėmis priemonėmis per Lietuvos Respublikos paslaugų įstatyme nurodytą kontaktinį centrą arba prisijungęs prie LICREG.

III SKYRIUS

DEKLARACIJOS, PARAIŠKOS IR LICENCIJAI GAUTI REIKALINGŲ DOKUMENTŲ NAGRINĖJIMO ir licencijos išdavimo TVARKA

11.	Dokumentai licencijai gauti Tarnyboje užregistruojami jų gavimo dieną, iš jų formuojama odontologo ar burnos priežiūros specialisto licencijavimo dokumentų byla.

12.	Jeigu pateikiama Taisyklių 7 punkte nurodyta paraiška ir dokumentai, Tarnyba vertina, ar pateikti dokumentai patvirtina pareiškėjo atitiktį Odontologijos praktikos ir burnos priežiūros praktikos įstatymo 5 straipsnio 6 dalyje nurodytoms licencijos išdavimo sąlygoms.

13.	Jeigu Taisyklių 7 punkte nurodyti dokumentai patvirtina pareiškėjo atitiktį Odontologijos praktikos ir burnos priežiūros praktikos įstatymo 5 straipsnio 6 dalyje nurodytoms licencijos išdavimo sąlygoms, Tarnyba nuo paraiškos su visais licencijai gauti reikalingais dokumentais užregistravimo Tarnyboje dienos išduoda licenciją:

13.1.	ne vėliau kaip per 3 mėnesius, jei odontologui ar burnos priežiūros specialistui taikytina kitoje valstybėje narėje įgytos profesinės kvalifikacijos pripažinimo procedūra. Į šį terminą neįskaičiuojamas Taisyklių 14 punkte nurodytas trūkumų šalinimo laikotarpis;

13.2.	ne vėliau kaip per 30 kalendorinių dienų, jei odontologui ar burnos priežiūros specialistui netaikytina įgytos profesinės kvalifikacijos pripažinimo procedūra. Į šį terminą neįskaičiuojamas Taisyklių 14 punkte nurodytas trūkumų šalinimo laikotarpis.

14.	Jeigu kartu su paraiška išduoti licenciją pateikti netinkamai įforminti ar ne visi licencijai gauti reikalingi dokumentai ir (ar) juose pateikta ne visa ir (ar) netiksli informacija, Tarnyba ne vėliau kaip per 15 kalendorinių dienų nuo paraiškos išduoti licenciją užregistravimo Tarnyboje dienos pateikia pareiškėjui raštišką reikalavimą ištaisyti šiuos trūkumus ne vėliau kaip per 90 kalendorinių dienų nuo Tarnybos reikalavimo gavimo dienos ir įspėja, kad to nepadarius bus atsisakyta išduoti licenciją.

15.	Jeigu pateikiama Taisyklių 6 punkte nurodyta deklaracija, jos vertinimas nėra atliekamas ir laikoma, kad licencija yra išduota kitą dieną po deklaracijos pateikimo arba deklaracijoje nurodytą dieną, jeigu ši diena yra vėlesnė nei deklaracijos pateikimo Tarnybai diena.

16.	Licencija išduodama neterminuotam laikui pagal įgytą profesinę kvalifikaciją. Kiekvienai odontologijos praktikos ar burnos priežiūros praktikos profesinės kvalifikacijos rūšiai išduodama atskira licencija.

17.	Licencijoje turi būti šie duomenys:

17.1.	Licencijas išduodančios institucijos pavadinimas;

17.2.	licencijos pavadinimas – odontologijos praktikos licencija arba burnos priežiūros praktikos licencija;

17.3.	licencijos išdavimo data, licencijos numeris ir išdavimo vieta;

17.4.	licencijos turėtojo vardas, pavardė, spaudo numeris;

17.5.	profesinės kvalifikacijos rūšis.

18.	Jeigu pareiškėjui anksčiau nebuvo suteiktas numeris sveikatos specialisto spaudui, jis suteikiamas prieš užfiksuojant licencijos duomenis LICREG.

19. Licencijos yra elektroninės formos.

IV SKYRIUS

ATSISAKYMAS IŠDUOTI LICENCIJĄ

20.	Pareiškėjui, pateikusiam paraišką išduoti licenciją, licenciją išduoti atsisakoma esant Odontologijos praktikos ir burnos priežiūros praktikos įstatymo 6 straipsnio 1 dalyje nurodytoms sąlygoms.

21.	Tarnybos sprendimas atsisakyti išduoti licenciją turi būti motyvuotas, nurodant Odontologijos praktikos ir burnos priežiūros praktikos įstatymo 6 straipsnio 1 dalies atitinkamą punktą, kuriuo buvo vadovautasi, ir pareiškėjui pateikiamas raštu per 5 dienas nuo sprendimo priėmimo dienos.

V skyrius

LICENCIJOS DUOMENŲ TIKSLINIMAS

22. Dokumentai, kurių reikia licencijos duomenims patikslinti:

22.1.	užpildyta paraiška patikslinti odontologijos praktikos licencijos duomenis (Taisyklių 5 priedas) arba užpildyta paraiška patikslinti burnos priežiūros praktikos licencijos duomenis (Taisyklių 6 priedas);

22.2.	licencijos patikslinimo būtinumą įrodantis (-ys) dokumentas (-ai);

22.3.	asmens tapatybę patvirtinantis dokumentas, jei licencijos turėtojas yra užsienietis.

23.	Licencijos duomenis Tarnyba patikslina savo iniciatyva, kai netikslių įrašų priežastis yra techninė. Tarnyba, patikslinusi licencijos duomenis, apie tai LICREG nuostatuose nustatyta tvarka informuoja licencijos turėtoją.

24.	Dokumentai licencijos duomenims patikslinti pateikiami Tarnybai Taisyklių 10 punkte nustatytu būdu ir užregistruojami jų gavimo dieną, jais papildoma odontologo ar burnos priežiūros specialisto licencijavimo dokumentų byla.

25.	Ne vėliau kaip per 10 darbo dienų nuo paraiškos patikslinti licencijos duomenis Tarnyboje užregistravimo dienos:

25.1. jei pateikti visi Taisyklių 22 punkte nurodyti dokumentai, priimamas Tarnybos sprendimas patikslinti licenciją ir apie tai LICREG nuostatuose nustatyta tvarka informuojamas licencijos turėtojas;

25.2. jei pateikti ne visi ar netinkamai įforminti dokumentai, priimamas Tarnybos sprendimas atsisakyti patikslinti licencijos duomenis ir apie tai LICREG nuostatuose nustatyta tvarka informuojamas licencijos turėtojas.

26.	Tarnybai priėmus sprendimą dėl popierinės formos licencijos patikslinimo, laikoma, kad licencijos turėtojui yra išduota patikslinta elektroninė licencija.

VI SKYRIUS

LICENCIJUOJAMOS VEIKLOS SĄLYGOS

27.	Licencijuojamos veiklos sąlygos:

27.1 .	odontologijos praktika ir burnos priežiūros praktika vykdoma vadovaujantis Odontologijos praktikos ir burnos priežiūros praktikos įstatymu, Taisyklėmis, kitais teisės aktais, reglamentuojančiais odontologijos praktiką ar burnos priežiūros praktiką;

27.2.	licencijos turėtojas turi leisti kontroliuojančioms valstybės priežiūros institucijoms patikrinti vykdomą odontologijos praktikos ar burnos priežiūros praktikos veiklą, paimti dokumentų kopijas.

28.	Licencijos turėtojas įgyvendindamas Odontologijos praktikos ar burnos priežiūros praktikos įstatymo 12 straipsnyje nurodytas pareigas turi:

28.1.	ne rečiau kaip kas penkeri metai skaičiuojant nuo licencijos išdavimo datos, ne vėliau kaip per vieną mėnesį praėjus penkerių metų terminui Tarnybai pranešti (ir pateikti patvirtinančius dokumentus kartu su užpildytu pranešimu apie profesinės kvalifikacijos tobulinimą ir odontologijos praktiką (Taisyklių 7 priedas) arba su užpildytu pranešimu apie profesinės kvalifikacijos tobulinimą ir burnos priežiūros praktiką (Taisyklių 8 priedas) apie:

28.1.1.	privalomąjį profesinės kvalifikacijos tobulinimą teisės aktų, reglamentuojančių asmens sveikatos priežiūros specialistų profesinės kvalifikacijos tobulinimą, nustatyta tvarka;

28.1.2.	bent 3 metų teisėtą odontologijos praktiką ar burnos priežiūros praktiką per praėjusį 5 metų laikotarpį. Dokumentu, patvirtinančiu teisėtą odontologijos praktiką ar burnos priežiūros praktiką, laikytina originali darbdavio išduota pažyma arba kitas dokumentas, kuriame nurodyta, nuo kada ir iki kada, kokiu juridiniu pagrindu, pagal kokią profesinę kvalifikaciją dirbo arba dirba licencijos turėtojas. Jei odontologijos ar burnos priežiūros praktika licencijos turėtojas verčiasi ar vertėsi užsienio valstybėje, būtina pateikti ir tos užsienio valstybės kompetentingosios institucijos ne anksčiau nei prieš 12 mėnesių išduotą pažymą apie odontologijos ar burnos priežiūros praktikos teisėtumą.

Jeigu licencijos turėtojas ilgiau kaip dvejus metus per pastaruosius penkerius licencijos galiojimo metus teisėtai nesivertė odontologijos ar burnos priežiūros praktika, papildomai turi pateikti dokumentą (-us), patvirtinantį (-čius) papildomąjį profesinės kvalifikacijos tobulinimą teisės aktų, reglamentuojančių asmens sveikatos priežiūros specialistų profesinės kvalifikacijos tobulinimą, nustatyta tvarka;

28.2.	kai licencija buvo išduota deklaracijos pagrindu, ne vėliau kaip per 30 dienų nuo deklaracijos pateikimo Tarnybai dienos pateikti Tarnybai licencijai gauti reikalingus dokumentus, nurodytus Taisyklių 6 punkte (jeigu jie nebuvo pateikti kartu su deklaracija) kartu su užpildytu pranešimu dėl odontologijos praktikos licencijavimo dokumentų bylos papildymo (Taisyklių 9 priedas) arba su užpildytu pranešimu dėl burnos priežiūros praktikos licencijavimo dokumentų bylos papildymo (Taisyklių 10 priedas).

29. Licencijos turėtojas Taisyklių 28 punkte nurodytus dokumentus Tarnybai pateikia pagal Taisyklių 9–10 punktuose nustatytus reikalavimus.

30. Privalomąjį ir (ar) papildomąjį profesinės kvalifikacijos tobulinimą patvirtinančių dokumentų pateikiamos kopijos turi būti patvirtintos notaro, konsulinio pareigūno, seniūno, licencijos turėtojo darbdavio, licencijos turėtojui atstovaujančio advokato arba atitintamą dokumentą išdavusio juridinio asmens atstovo. Kopijų tvirtinti nereikia, jei dokumentai yra teikiami elektroninėmis priemonėmis per Lietuvos Respublikos paslaugų įstatyme nurodytą kontaktinį centrą arba prisijungus prie LICREG.

VII skyrius

LICENCIJUOJAMOS VEIKLOS SĄLYGŲ LAIKYMOSI PRIEŽIŪROS TVARKA

31. Tarnyba vykdo planinę ir neplaninę licencijuojamos veiklos sąlygų laikymosi priežiūrą.

32. Tarnyba planinę licencijuojamos veiklos sąlygų laikymosi priežiūrą vykdo vertindama licencijos turėtojo pateiktus:

32.1. Taisyklių 28.2 papunktyje nurodytus arba kartu su deklaracija pateiktus Taisyklių 6 punkte nurodytus dokumentus;

32.2. Taisyklių 28.1 papunktyje nurodytus dokumentus.

33. Tarnyba Taisyklių 28 punkte nurodytus dokumentus įvertina ir priima sprendimą, patvirtinantį licencijuojamos veiklos sąlygų laikymąsi, ne vėliau kaip per 30 kalendorinių dienų nuo Taisyklių 28 punkte nurodytų dokumentų užregistravimo Tarnyboje dienos. Į šį terminą neįskaičiuojamas Taisyklių 34 punkte nurodytas trūkumų šalinimo laikotarpis.

34. Jeigu pateikti ne visi ir (ar) netinkamai įforminti Taisyklių 28 punkte nurodyti dokumentai ir (ar) juose pateikta ne visa ir (ar) netiksli informacija, Tarnyba ne vėliau kaip per 30 kalendorinių dienų nuo šių dokumentų užregistravimo Tarnyboje dienos pateikia licencijos turėtojui raštišką reikalavimą ne vėliau kaip per 90 kalendorinių dienų (kai trūksta Taisyklių 7.4 papunktyje nurodyto (-ų) dokumento (-ų) – per 15 kalendorinių dienų) nuo Tarnybos nurodymo gavimo dienos ištaisyti trūkumus ir įspėja, kad to nepadarius bus sustabdytas licencijos galiojimas.

35.	Jeigu licencijos turėtojas per Taisyklių 34 punkte nustatytus terminus neįvykdo Tarnybos nurodymo ištaisyti trūkumus, Tarnyba priima sprendimą sustabdyti licencijos galiojimą Odontologijos praktikos ir burnos priežiūros praktikos įstatymo 8 straipsnio 1 dalies 1, 2 ar 4 punkte nurodytu pagrindu.

36. Tarnyba neplaninę licencijuojamos veiklos sąlygų laikymosi priežiūrą vykdo, kai į ją kreipiasi Odontologijos praktikos ir burnos priežiūros praktikos įstatymo 8 straipsnio 9 dalyje ar 9 straipsnio 3 dalyje nurodyti asmenys dėl licencijos galiojimo sustabdymo ar panaikinimo arba savo iniciatyva, gavusi pagrįstos informacijos apie licencijos turėtojo licencijuojamos veiklos pažeidimus.

37. Vykdydama neplaninę licencijuojamos veiklos sąlygų laikymosi priežiūrą, Tarnyba vertina licencijos turėtojo atitiktį Odontologijos praktikos ir burnos priežiūros praktikos įstatymo 5 straipsnio 6 dalyje nurodytoms licencijos išdavimo sąlygoms, Odontologijos praktikos ir burnos priežiūros praktikos įstatymo 12 straipsnyje nurodytų pareigų vykdymą, juridinių faktų, nurodytų Odontologijos praktikos ir burnos priežiūros praktikos įstatymo 8 straipsnio 1 dalyje ir 9 straipsnio 1 dalyje, buvimą.

38. Tarnyba, gavusi Odontologijos praktikos ir burnos priežiūros praktikos įstatymo 8 straipsnio 9 dalyje ar 9 straipsnio 3 dalyje nurodytų asmenų kreipimąsi dėl licencijos galiojimo sustabdymo ar panaikinimo arba gavusi kitos pagrįstos informacijos apie licencijos turėtojo licencijuojamos veiklos pažeidimus, užregistruoja kreipimąsi ar kitą informaciją jos gavimo Tarnyboje dieną, ja papildo licencijos turėtojo licencijavimo dokumentų bylą.

39. Tarnyba per 30 kalendorinių dienų (jei reikia kreiptis į kitas valstybės institucijas ar kitus asmenis – per 60 kalendorinių dienų) nuo Taisyklių 38 punkte nurodyto kreipimosi ar informacijos užregistravimo Tarnyboje dienos juos įvertina ir per Odontologijos praktikos ir burnos priežiūros praktikos įstatymo 8 straipsnio 1 dalyje ar 9 straipsnio 1 dalyje nurodytą terminą priima vieną iš sprendimų:

39.1.	sustabdyti licencijos galiojimą vienu iš Odontologijos praktikos ir burnos priežiūros praktikos įstatymo 8 straipsnio 1 dalyje nurodytų pagrindų;

39.2.	panaikinti licencijos galiojimą vienu iš Odontologijos praktikos ir burnos priežiūros praktikos įstatymo 9 straipsnio 1 dalyje nurodytų pagrindų;

39.3.	pripažinti, kad nėra pagrindo licencijos galiojimą sustabdyti ar panaikinti.

40. Apie Taisyklių 39 punkte nurodytus sprendimus per 3 darbo dienas nuo jų priėmimo informuojami dėl licencijos galiojimo sustabdymo ar panaikinimo kreipęsi asmenys. Licencijos turėtojai apie šiuos sprendimus informuojami Taisyklių 44 ir 51 punktuose nustatyta tvarka.

VIII skyrius

LICENCIJOS GALIOJIMO SUSTABDYMO, LICENCIJOS GALIOJIMO SUSTABDYMO PANAIKINIMO IR LICENCIJOS GALIOJIMO PANAIKINIMO tvarka

41. Licencijos galiojimas, Tarnybai įvykdžius licencijuojamos veiklos sąlygų laikymosi priežiūrą, sustabdomas per 9 dienas nuo Odontologijos praktikos ir burnos priežiūros praktikos įstatymo 8 straipsnio 1 dalyje nurodytų juridinių faktų atsiradimo.

42. Licencijos galiojimas sustabdomas Odontologijos praktikos ir burnos priežiūros praktikos įstatymo 8 straipsnio 2 dalyje nurodytam laikotarpiui.

43. Jeigu licencijos galiojimas buvo sustabdytas Odontologijos praktikos ir burnos priežiūros praktikos įstatymo 8 straipsnio 1 dalies 3, 5 ar 7 punkte nurodytais pagrindais, licencijos turėtojas privalo baigti:

43.1. 6 mėnesių stažuotę – esant Odontologijos praktikos ir burnos priežiūros praktikos įstatymo 8 straipsnio 1 dalies 3 punkte nurodytam atvejui;

43.2. 3 mėnesių stažuotę – esant Odontologijos praktikos ir burnos priežiūros praktikos įstatymo 8 straipsnio 1 dalies 5 punkte nurodytam atvejui;

43.3. Tarnybos, atsižvelgiant į profesinės (-ių) pareigos (-ų) pažeidimo mastą, trukmę ir kitas reikšmingas aplinkybes, nustatytos trukmės (ne mažiau kaip 72 ir ne daugiau kaip 144 valandų) kvalifikacijos tobulinimosi kursus srityje, susijusioje su profesinės (-ių) pareigos (-ų) pažeidimu, dėl kurio jam buvo sustabdytas licencijos galiojimas – esant Odontologijos praktikos ir burnos priežiūros praktikos įstatymo 8 straipsnio 1 dalies 7 punkte nurodytam atvejui.

44. Tarnyba sprendimą sustabdyti licencijos galiojimą ne vėliau kaip kitą darbo dieną nuo tokio sprendimo priėmimo dienos išsiunčia licencijos turėtojui ir asmens sveikatos priežiūros įstaigos, kurioje licencijos turėtojas verčiasi odontologijos praktika ar burnos priežiūros praktika, vadovui ar jo įgaliotam atstovui (toliau – darbdavys). Jeigu licencijos galiojimas buvo sustabdytas vadovaujantis Odontologijos praktikos ir burnos priežiūros praktikos įstatymo 8 straipsnio 1 dalies 1–5, 7, 9 ar 10 punktu, Tarnyba informuodama licencijos turėtoją papildomai nurodo, kad, nepateikus Odontologijos praktikos ir burnos priežiūros praktikos įstatymo 8 straipsnio 7 dalies 1 ar 2 punkte nurodytų dokumentų per vienus metus nuo sprendimo sustabdyti licencijos galiojimą priėmimo dienos, licencijos galiojimas bus panaikintas.

45.	Licencijos turėtojas, kreipdamasis dėl licencijos galiojimo sustabdymo panaikinimo, pateikia:

45.1. užpildytą paraišką panaikinti odontologijos praktikos licencijos galiojimo sustabdymą (Taisyklių 11 priedas) arba užpildytą paraišką panaikinti burnos priežiūros praktikos licencijos galiojimo sustabdymą (Taisyklių 12 priedas). Odontologijos praktikos ir burnos priežiūros praktikos įstatymo 8 straipsnio 7 dalies 3 punkte nurodytu atveju šiame papunktyje nurodytos paraiškos pateikti nereikia;

45.2. Odontologijos praktikos ir burnos priežiūros praktikos įstatymo 8 straipsnio 7 dalies 1 ar 2 punktuose nurodytus dokumentus, jeigu licencijos galiojimas buvo sustabdytas šiuose punktuose nurodytais pagrindais.

46. Licencijos turėtojui pateikus Taisyklių 45 punkte nurodytą paraišką, jei licencijos galiojimas buvo sustabdytas vadovaujantis Odontologijos praktikos ir burnos priežiūros praktikos įstatymo 8 straipsnio 1 dalies 4 punkto pagrindu, Tarnyba pradeda vykdyti planinę, Taisyklių 32.2 papunktyje nurodytą licencijuojamos veiklos sąlygų laikymosi priežiūrą.

47. Licencijos galiojimo sustabdymas panaikinamas Tarnybos sprendimu, esant Odontologijos praktikos ir burnos priežiūros praktikos įstatymo 8 straipsnio 7 dalyje nustatytiems pagrindams. Jei pateikti ne visi ar netinkamai įforminti Taisyklių 45 punkte nurodyti dokumentai ir (ar) juose pateikta ne visa ir (ar) netiksli informacija, licencijos turėtojui pateikiamas Tarnybos sprendimas atsisakyti panaikinti licencijos galiojimo sustabdymą.

48. Sprendimas panaikinti licencijos galiojimo sustabdymą arba atsisakyti panaikinti licencijos galiojimo sustabdymą priimamas Odontologijos praktikos ir burnos priežiūros praktikos įstatymo 8 straipsnio 8 dalyje numatytais terminais.

49. Licencijos galiojimas panaikinamas Tarnybai įvykdžius licencijuojamos veiklos sąlygų laikymosi priežiūrą per 9 dienas nuo Odontologijos praktikos ir burnos priežiūros praktikos įstatymo 9 straipsnio 1 dalyje nurodytų juridinių faktų atsiradimo.

50. Panaikinus licencijos galiojimą remiantis Odontologijos praktikos ir burnos priežiūros praktikos įstatymo 9 straipsnio 1 dalies 4, 6 ar 9 punktu, panaikinamas turimų kitų odontologijos praktikos ar burnos priežiūros praktikos licencijų galiojimas. Panaikinus licencijos galiojimą remiantis Odontologijos praktikos ir burnos priežiūros praktikos įstatymo 9 straipsnio 1 dalies 8 punktu, panaikinamas prašyme nurodytos licencijos galiojimas.

51. Tarnyba sprendimą panaikinti licencijos galiojimą, taip pat panaikinti licencijos galiojimo sustabdymą ar atsisakyti panaikinti licencijos galiojimo sustabdymą ne vėliau kaip kitą darbo dieną nuo tokio sprendimo priėmimo dienos išsiunčia licencijos turėtojui ir jo darbdaviui.

IX skyrius

LICENCIJŲ REGISTRAVIMAS IR INFORMACIJOS APIE LICENCIJAS SKELBIMAS

52. Licencijos išduodamos ir registruojamos LICREG.

53.	Tarnyba, siekdama užtikrinti pacientų teisę į tinkamas ir kokybiškas asmens sveikatos priežiūros paslaugas ir informuoti visuomenę bei odontologus ir burnos priežiūros specialistus apie licencijų išdavimą, patikslinimą, sustabdymą ir panaikinimą, savo interneto svetainėje skelbia Odontologijos praktikos ir burnos priežiūros praktikos įstatymo 5 straipsnio 12 dalyje nurodytą aktualią informaciją.

_____________________

PATVIRTINTA

Lietuvos Respublikos sveikatos apsaugos ministro 2020 m. balandžio 9 d.

įsakymu Nr. V- 791

ODONTOLOGŲ IR BURNOS PRIEŽIŪROS SPECIALISTŲ PROFESINĖS KVALIFIKACIJOS TOBULINIMO REIKALAVIMŲ APRAŠAS

I SKYRIUS

BENDROSIOS NUOSTATOS

1. Odontologų ir burnos priežiūros specialistų profesinės kvalifikacijos tobulinimo reikalavimų aprašas (toliau – Aprašas) nustato odontologų bei burnos priežiūros specialistų profesinės kvalifikacijos privalomojo ir papildomojo tobulinimo trukmę.

2. Šiame Apraše vartojamos sąvokos:

2.1. privalomasis odontologo ar burnos priežiūros specialisto profesinės kvalifikacijos tobulinimas – nuolatinis odontologo ar burnos priežiūros specialisto profesinės kvalifikacijos tobulinimas, kuriuo siekiama pagilinti ar atnaujinti profesinei veiklai reikalingas žinias, gebėjimus bei praktinius įgūdžius atsižvelgiant į mokslo ir technikos pažangą, naujas technologijas;

2.2. papildomasis odontologo ar burnos priežiūros specialisto profesinės kvalifikacijos tobulinimas – Lietuvos Respublikos odontologijos praktikos ir burnos priežiūros praktikos įstatymo 7 straipsnio 3 ir 4 dalyse ir 8 straipsnio 5 dalyje, taip pat Aprašo nustatytais atvejais privalomas papildomas odontologo ar burnos priežiūros specialisto profesinės kvalifikacijos tobulinimas, siekiant papildomai pagilinti odontologo ar burnos priežiūros specialisto profesinei veiklai reikalingas žinias, gebėjimus ir praktinius įgūdžius;

2.3. teisėtas vertimasis burnos priežiūros praktika – vertimasis burnos priežiūros specialisto praktika Lietuvos Respublikos odontologijos praktikos ir burnos priežiūros praktikos įstatymo ir kitų teisės aktų, reglamentuojančių odontologijos ir burnos priežiūros praktiką, nustatyta tvarka;

2.4. teisėtas vertimasis odontologijos praktika – vertimasis odontologijos praktika Lietuvos Respublikos odontologijos praktikos ir burnos priežiūros praktikos įstatymo ir kitų teisės aktų, reglamentuojančių odontologijos ir burnos priežiūros praktiką, nustatyta tvarka;

2.5. burnos priežiūros praktikos pagal atitinkamą profesinę kvalifikaciją stažas – laikotarpių, kai burnos priežiūros specialistas teisėtai vertėsi burnos priežiūros praktika pagal atitinkamą burnos priežiūros praktikos profesinę kvalifikaciją, bendra trukmė mėnesiais;

2.6. odontologijos praktikos pagal atitinkamą profesinę kvalifikaciją stažas – laikotarpių, kai odontologas teisėtai vertėsi odontologijos praktika pagal atitinkamą odontologijos praktikos profesinę kvalifikaciją, bendra trukmė mėnesiais (odontologo specialisto – įskaitant laikotarpį, apimantį atitinkamo odontologo specialisto rengimą);

2.7. kitos šiame Apraše vartojamos sąvokos suprantamos taip, kaip jos apibrėžtos Lietuvos Respublikos odontologijos praktikos ir burnos priežiūros praktikos įstatyme, Lietuvos Respublikos sveikatos priežiūros įstaigų įstatyme, Lietuvos Respublikos mokslo ir studijų įstatyme, Sveikatos priežiūros ir farmacijos specialistų profesinės kvalifikacijos tobulinimo ir jo finansavimo tvarkoje, patvirtintoje Lietuvos Respublikos sveikatos apsaugos ministro 2002 m. kovo 18 d. įsakymu Nr. 132 „Dėl Sveikatos priežiūros ir farmacijos specialistų profesinės kvalifikacijos tobulinimo ir jo finansavimo tvarkos“.

3. Papildomasis odontologo ar burnos priežiūros specialisto profesinės kvalifikacijos tobulinimas būtinas odontologams ar burnos priežiūros specialistams, kurie nesivertė teisėta atitinkamai odontologijos ar burnos priežiūros praktika pagal atitinkamą odontologijos praktikos ar burnos priežiūros praktikos profesinę kvalifikaciją daugiau kaip dvejus metus per paskutinius penkerius metus ir siekia gauti licenciją arba Lietuvos Respublikos sveikatos apsaugos ministro patvirtintų Odontologijos praktikos ir burnos priežiūros praktikos licencijavimo taisyklių nustatyta tvarka privalo licencijas išduodančiai institucijai pranešti apie teisėtą odontologijos ar burnos priežiūros praktiką.

Šio punkto pirmosios pastraipos nuostatos netaikomos odontologams ir burnos priežiūros specialistams, kurie ne mažiau kaip dvejus paskutinius metus iki paraiškos gauti licenciją ar iki sveikatos apsaugos ministro patvirtintose Odontologijos praktikos ir burnos priežiūros praktikos licencijavimo taisyklėse nustatyto privalomo pranešimo apie teisėtą odontologijos ar burnos priežiūros praktiką užregistravimo licencijas išduodančioje institucijoje dienos teisėtai vertėsi atitinkamai odontologijos ar burnos priežiūros praktika pagal atitinkamą profesinę kvalifikaciją.

4. Odontologų ir burnos priežiūros specialistų tobulinimo programos turi būti suderintos, vadovaujantis Lietuvos Respublikos sveikatos apsaugos ministro 2011 m. birželio 28 d. įsakymu Nr. V-645 „Dėl Sveikatos specialistų tobulinimo programų derinimo taisyklių ir Tobulinimo programų vertinimo komisijos nuostatų patvirtinimo“.

II SKYRIUS

ODONTOLOGŲ PROFESINĖS KVALIFIKACIJOS TOBULINIMO MASTAS

5. Odontologo profesinės kvalifikacijos privalomojo tobulinimo trukmė – ne mažiau kaip po 120 val. kas 5 metai arba tobulinimo trukmė turi būti proporcinga metų skaičiui, t. y. vidutiniškai po 24 val. kasmet, skaičiuojant nuo odontologijos praktikos licencijos (toliau – OP licencija) išdavimo dienos, jei odontologas turi OP licenciją, arba nuo dienos, kai sueina dveji metai po profesinės kvalifikacijos įgijimo dienos, jei odontologas, profesinę kvalifikaciją įgijęs prieš dvejus metus ar anksčiau, neturi OP licencijos, bet kreipiasi dėl jos išdavimo.

6. Privalomojo tobulinimo kas 5 metus nuo licencijos išdavimo dienos dalį, ne mažesnę kaip po 2 val., turi sudaryti odontologo tobulinimasis privalomomis infekcijų kontrolės, būtinosios pagalbos teikimo, profesinės etikos ir burnos ligų profilaktikos temomis.

7. Odontologo profesinės kvalifikacijos papildomojo tobulinimo forma yra stažuotė, kuri privalo būti atlikta Vilniaus universiteto arba Lietuvos sveikatos mokslų universiteto atitinkamoje klinikoje arba rezidentūros bazėje.

8. Odontologo profesinės kvalifikacijos papildomojo tobulinimo trukmė priklauso nuo laikotarpio, kurį odontologas pastaruoju metu teisėtai nesiverčia odontologijos praktika pagal atitinkamą profesinę kvalifikaciją, ir nuo odontologijos praktikos pastaruoju metu pagal kitą profesinę kvalifikaciją trukmės:

8.1. odontologas, kuris per pastaruosius 5 metus iki paraiškos gauti OP licenciją ar iki sveikatos apsaugos ministro patvirtintose Odontologijos praktikos ir burnos priežiūros praktikos licencijavimo taisyklėse nustatyto privalomo pranešimo apie teisėtą odontologijos praktiką užregistravimo licencijas išduodančioje institucijoje dienos daugiau kaip dvejus metus teisėtai nesivertė odontologijos praktika pagal jokią profesinę kvalifikaciją, privalo atlikti nurodytos trukmės stažuotę:

Eil. Nr.	Laikotarpis per pastaruosius 5 metus iki paraiškos gauti OP licenciją ar iki sveikatos apsaugos ministro patvirtintose Odontologijos praktikos ir burnos priežiūros praktikos licencijavimo taisyklėse nustatyto privalomo pranešimo apie teisėtą odontologijos praktiką užregistravimo licencijas išduodančioje institucijoje dienos, kai nesiversta odontologijos praktika pagal jokią profesinę kvalifikaciją	Stažuotės trukmė
1.	24–36 mėnesiai	36 val.
2.	37–48 mėnesiai	72 val.
3.	49 ir daugiau mėnesių	120 val.

8.2. odontologas, kuris per paskutinius penkerius metus iki paraiškos gauti OP licenciją ar iki sveikatos apsaugos ministro patvirtintose Odontologijos praktikos ir burnos priežiūros praktikos licencijavimo taisyklėse nustatyto privalomo pranešimo apie teisėtą odontologijos praktiką užregistravimo licencijas išduodančioje institucijoje dienos daugiau kaip dvejus metus nesivertė odontologijos praktika pagal atitinkamą odontologijos praktikos profesinę kvalifikaciją, bet ne mažiau kaip trejus metus per paskutinius penkerius metus teisėtai vertėsi odontologijos praktika pagal kitą odontologijos praktikos profesinę kvalifikaciją, privalo atlikti nurodytos trukmės stažuotę:

Eil. Nr.	Laikotarpis per pastaruosius 5 metus iki paraiškos gauti OP licenciją ar iki sveikatos apsaugos ministro patvirtintose Odontologijos praktikos ir burnos priežiūros praktikos licencijavimo taisyklėse nustatyto privalomo pranešimo apie teisėtąodontologijos praktiką užregistravimo licencijas išduodančioje institucijoje dienos, kai nesiversta odontologijos praktika pagal atitinkamą odontologijos praktikos profesinę kvalifikaciją, bet per tą laiką verstasi odontologijos praktika pagal kitą odontologijos praktikos profesinę kvalifikaciją	Stažuotės trukmė
1.	24–36 mėnesiai	18 val.
2.	37–48 mėnesiai	36 val.
3.	49 ir daugiau mėnesių	72 val.

9. Laikoma, kad odontologas, atlikęs ne trumpesnį kaip 144 val. trukmės papildomąjį tobulinimąsi, yra atlikęs ir privalomąjį odontologo profesinės kvalifikacijos tobulinimąsi.

III SKYRIUS

BURNOS PRIEŽIŪROS SPECIALISTŲ PROFESINĖS KVALIFIKACIJOS TOBULINIMO MASTAS

10. Burnos higienisto profesinės kvalifikacijos privalomojo tobulinimo trukmė – ne mažiau kaip po 60 val. kas 5 metai arba tobulinimo trukmė turi būti proporcinga metų skaičiui, t. y. vidutiniškai po 12 val. kasmet, skaičiuojant nuo burnos priežiūros praktikos licencijos (toliau – BPP licencija) išdavimo dienos, jei burnos higienistas turi BPP licenciją, arba nuo dienos, kai sueina dveji metai po profesinės kvalifikacijos įgijimo dienos, jei burnos higienistas, profesinę kvalifikaciją įgijęs prieš dvejus metus ar anksčiau, neturi BPP licencijos, bet kreipiasi dėl jos išdavimo.

11. Dantų techniko profesinės kvalifikacijos privalomojo tobulinimo trukmė – ne mažiau kaip po 60 val. kas 5 metai arba tobulinimo trukmė turi būti proporcinga metų skaičiui, t. y. vidutiniškai po 12 val. kasmet, skaičiuojant nuo BPP licencijos išdavimo dienos, jei dantų technikas turi BPP licenciją, arba nuo dienos, kai sueina dveji metai po profesinės kvalifikacijos įgijimo dienos, jei dantų technikas, profesinę kvalifikaciją įgijęs prieš dvejus metus ar anksčiau, neturi BPP licencijos, bet kreipiasi dėl jos išdavimo.

12. Odontologo padėjėjo profesinės kvalifikacijos privalomojo tobulinimo trukmė – ne mažiau kaip po 50 val. kas 5 metai arba tobulinimo trukmė turi būti proporcinga metų skaičiui, t. y. vidutiniškai po 10 val. kasmet, skaičiuojant nuo BPP licencijos išdavimo dienos, jei odontologo padėjėjas turi BPP licenciją, arba nuo dienos, kai sueina dveji metai po profesinės kvalifikacijos įgijimo dienos, jei odontologo padėjėjas, profesinę kvalifikaciją įgijęs prieš dvejus metus ar anksčiau, neturi BPP licencijos, bet kreipiasi dėl jos išdavimo.

13. Privalomojo tobulinimo kas 5 metus nuo BPP licencijos išdavimo dienos dalį, ne mažesnę kaip po 2 val., turi sudaryti burnos priežiūros specialisto tobulinimasis privalomomis infekcijų kontrolės, būtinosios pagalbos teikimo, profesinės etikos ir burnos ligų profilaktikos temomis.

14. Burnos priežiūros specialisto profesinės kvalifikacijos papildomojo tobulinimo forma yra stažuotė, kuri privalo būti atlikta švietimo institucijos, rengiančios atitinkamos profesinės kvalifikacijos burnos priežiūros specialistus, mokymo bazėje.

15. Burnos priežiūros specialistas, kuris per pastaruosius 5 metus daugiau kaip dvejus metus teisėtai nesivertė atitinkama burnos priežiūros praktika, privalo atlikti nurodytos trukmės stažuotę:

Eil. Nr.	Laikotarpis per pastaruosius 5 metus iki paraiškos gauti BPP licenciją ar iki sveikatos apsaugos ministro patvirtintose Odontologijos praktikos ir burnos priežiūros praktikos licencijavimo taisyklėse nustatyto privalomo pranešimo apie teisėtą burnos priežiūros praktiką užregistravimo licencijas išduodančioje institucijoje dienos, kai nesiversta atitinkama burnos priežiūros praktika	Stažuotės trukmė
1.	24–36 mėnesiai	18 val.
2.	37–48 mėnesiai	36 val.
3.	49 ir daugiau mėnesių	60 val.

16. Laikoma, kad burnos priežiūros specialistas, atlikęs ne trumpesnį kaip 72 val. trukmės papildomąjį tobulinimąsi, yra atlikęs ir privalomąjį burnos priežiūros specialisto profesinės kvalifikacijos tobulinimąsi.

____________________